**Troilos a Cressida** alebo **Troilos a Kressida** (ang. Troilus and Cressida, česky Troilus a Kressida) - je tragédia anglického dramatika Williama Shakespeara, napísaná približne v roku 1602.

Prvé fólio: William Shakespeare Troilos a Cressida 
Po celé storočia trvá spor o to, či ide o tragédiu, komédiu, historickú hru, satiru alebo grotesku. Všetko je spochybňované a zosmiešňované. Najmä sila lásky a sláva vojny. V príbehu vojny je predovšetkým devalvovaná česť. V príbehu lásky je zradená láska.

Shakespeare sa nepridržiava rímskych ani gréckych dejín. Vnáša do hry atmosféru alžbetínskeho Anglicka, s jeho záujmami a problémami.

Reč: verš 70% (z toho rýmovaný 8%), próza 30%

Postavy
-------

* **Priamos** trojský kráľ

synovia Priama

* **Hektor**
* **Paris**
* **Deifobos**
* **Helenos**
* **Troilos**

* **Margarelon** Priamov nemanželský syn (ľavoboček)

* **Kalchas** trójsky kňaz, ktorý prebehol ku Grékom

* **Cressida** Kalchantova dcéra

* **Pandaros** Kressidin strýc

trójski velitelia

* **Aineias**

* **Antenor**

* **Agamemnon** grécky vojvodca

* **Menelaos** jeho brat

grécki velitelia

* **Achilles**
* **Aias**
* **Odyseus**
* **Nestor**
* **Diomedes**
* **Patroklos** priateľ Achillesa

* **Helena** Menelaova žena

* **Andromaché** Hektorova žena

* **Kasandra** Priamova dcéra, veštkyňa
* **Prológ**

sluhovia, trójski a grécki vojaci, sprievod

Datácia
-------

Valentine Walter Bromle: Troilos, Cressida a Pandaros
V roku 1603 v alžbetínskom nakladateľstve sa zjavuje v registrácii hra Troilos a Cressida, O šesť rokov (1609) sa tam objaví znova, pod názvom: „História Troila a Cressidy, ako ju v Globe hrali služobníci jeho Veličenstva kráľa. Napísal William Shakespeare". Neskôr ju vymenia iným titulným listom: „Slávna história Troila a Cressidy, vynikajúco opisujúca začiatky ich lásky a šikovné dvorenie Pandara, princa z Licia. Napísal William Shakespeare". V úvode nájdete poznámku, ktorá dokladuje, že sa hra nikdy nehrala v divadle (Globe) pred prostým ľudom. Je pravdepodobné, že ju odohrali pri nejakej príležitosti, alebo na niektorej z právnických fakúlt.

Predlohy
--------

Téma Troila a Kressidy v alžbetínskej dobe bola veľmi populárna a v rozličných formách ju vyučovali na školách. Nedá sa určiť, či malo na Shakespeara väčší vplyv jeho vzdelanie alebo dostupné literárne predlohy. Pre Shakespeara nebol východiskom Homér, ale vojna, v ktorej boli sympatie na strane Trójanov, nie Grékov. Trójanov pokladali za zakladateľov Ríma i Francúzska. A mýticky pravnuk trójskeho Aineiasa, Brut, bol (starými kronikami, Holinshedom) označovaný za zakladateľa novej Tróje – Londýna.

Dej hry Shakespeare čerpal z Trójanskej kroniky (Caxtonov preklad, 1475).

Príbeh Troila a Kressidy sa vyskytuje aj v iných spracovaniach, napr.: v básni Geoffreya Chaucera Troilus a Kriseyda (1385-1387), v Boccacciovej Il Filostrato (1339).

Pred Shakespearom sa hrali hry, napr.: Troylus a Pandaros (1516), komédia Troilus (1540-1547), Ajax a Ulyxes (1572), Agamemnon a Ulyxes (1584), Trója (1602), Troilus a Kresida (Dakker a Chettle).

Troilos a Cressida sa objavovali v ľudových baladách a možno prispeli i k záverečnému výstupu Pandara (niektoré zdroje ho spochybňujú ako neshakespearovský).

Dej
---

Edward J. Poynter - Cressida 
Odohráva sa v Tróji (vo Frygii, na ázijskej strane Dardanel a na ostrove Tenedos, ktorý slúžil Grékom ako základňa v boji proti Tróji), kde sa zdržiava žena Menelaa s Paridom.

Troilos sa vášnivo zaľúbi do Kressidy a požiada Pandarosa o pomoc.

Vojna trvá už sedem rokov a na oboch stranách panuje nespokojnosť. V gréckom tábore Achilles, odmietajúc sa zúčastniť bojov, trávi čas v stane s Patroklosom. V trójskom tábore, vojnou unudený a v dlhom prímerí hrdzavejúci, Hektor vyzve Grékov na rozhodujúci súboj. 

V Priamovom paláci uvažujú nad vydaním Heleny a nad ukončením zdĺhavej krvavej vojny.

*Priamos:'*

*Keď toľko hodín, životov, slov vyšlo*  

*navnivoč, opäť grécky Nestor vraví:*  

*„Vydajte Helenu a všetky dlhy –*  

*česť, stratený čas, drina, peniaze,*  

*krv, priatelia – čo zhltol zúrivý*  

*pažerák tejto nenásytnej vojny –*  

*sa vymažú". Čo povieš na to Hektor?*

Hektor je za vydanie Heleny. Kassandra predpovedá pád Tróje.

*Kassandra:*

*Plač, Trója, plač. Je Helena tvoj bôľ,*  

*ak nepustíš ju, zhoríš na popol.*

Troilos presvedčí Hektora, aby Helenu nevydali.

Zásluhou Pandarosa sa z Troila a Kressidy stanú milenci. Kalchas požiada Agamemnona, aby dcéru Kressidu výhodne vymenili za Trójana Anterona. Trójania súhlasia tiež. Pred odchodom si Troilos a Cressida vymenia rukávec (rytiersky zvyk; rukávce si odopínali) a rukavicu (Cressida Troilovi), ako symbol lásky. Cressida v doprovode Diomedesa odchádza do gréckeho tábora, kde ju teatrálne uvítajú bozkami.

Odyseus so starým Nestorom vyprovokujú namysleného Aianta k boju s Hektorom. Súboj dopadne nerozhodne. Po boji Odyseus Troila osobne odprevadí na miesto, kde pred Kalchantovým stanom Diomedes flirtuje s Kressidou. Troila flirt hlboko zasiahne a list, ktorý mu neskôr pošle po Pandarosovi Cressida, roztrhá.

*Troilos:*  

*Len slová, plno slov; nič zo srdca.*  

*No celkom iný je ich dôsledok. (trhá list)*  

*Choď, vietor, do vetra, tam krúť sa, vrť.*  

*Slovami, lžami moju lásku sýti*  

*a pre iného šetrí svoje city.*  

Boje pokračujú. Pri jednom z nich Diomedes ukoristí Troilovho koňa a pošle ho po sluhovi, Kresside.

Na inom zomiera Patroklos, ktorého telo odnesú Achillovi. Troilos sa v boji Diomedesovi mstí za koňa. 

Zúrivý Achilles, po smrti priateľa, vyzve Myrmidončanov, aby spoločne zabili Hektora, ktorý sa už stihol po celodennom boji odzbrojiť (pravidlá nedovoľovali pokračovať v boji). Zavraženého Hektora priviaže na chvost koňa a vláči po bojovom poli ako trofej.

Sklamaný Troilos s Trójanmi odchádzajú z bojiska.

A.Walkerová (editorka, New Cambridge, 1957) pripomína, že tieto záverečné bojové scény vyzerajú ako paródia štýlu kronikárskych hier, kde sa vyskytovali často a hrali sa ako groteska.

Hru uzatvára neľútostne Pandaros.

Všetko ostáva otvorené: lásky nie sú naplnené, vojna nie je dobojovaná.

Zdroje
------

1. ↑   *William Shakespeare Antické hry*. Bratislava : Vydavateľstvo Tatran, 1968.
2. ↑   *William Shakespeare Historické hry*. Bratislava : Vydavateľstvo Tatran, 1989.
3. ↑  HÍLSKY, Martin. *Dílo*. 1.. vyd. Praha : Academica, 2011. ISBN 978-80-200-1903-5. S. 395.
4. ↑   *William Shakespeare Antická dramata*. Praha : Vydavateľstvo Odeon, 1983.
5. ↑  HILSKÝ, Martin. *William Shakespeare Dílo*. 1.. vyd. Praha : Academia, 2011. ISBN 978-80-200-1903-5. S. 395.
6. ↑   *Antické hry*. Bratislava : Vydavateľstvo Tatran, 1968.
7. ↑   *Antická dramata*. Praha : Vydavateľstvo Odeon, 1983.
8. ↑  SHAKESPEARE, William. *Dílo*. Vyd.1.. vyd. Praha : Academia, 2011. ISBN 978-80-200-1903-5. S. 395-440.
9. ↑  HILSKÝ, Martin. *William Shakespeare Dílo*. 1. vyd. Praha : Academia, 2011. ISBN 978-80-200-1903-5. S. 395.
10. ↑   *Antické hry*. 165.zväzok edície Svetoví klasici. vyd. Bratislava 1968 : Vydavateľstvo Tatran, 1968. S. 489.
11. ↑  SHAKESPEARE, William. *Dílo*. 1.. vyd. Praha : Academia, 2011. ISBN 978-80-200-1903-5. S. 395-440.
12. ↑  BEJBLÍK, Alois. *Shakespearův svět*. Praha : Mladá fronta, 1979. S. 5-227.
13. ↑   *Antické hry*. Bratislava : Vydavateľstvo Tatran, 1968. S. 494.
14. ↑   *William Shakespeare Antické hry*. Bratislava : Vydavateľstvo Tatran, 1968. S. 29.
15. ↑   *William Shakespeare Antické hry*. Bratislava : Vydavateľstvo Tatran, 1968. S. 102.
16. ↑   *Antické hry*. Bratislava : Vydavateľstvo Tatran, 1968. S. 502.

Literatúra
----------

* William Shakespeare Antické hry ,Vydavateľstvo Tatran, Bratislava 1968,preklad Stanislav Blaho, poznámky dr. Alois Bejblík
* William Shakespeare Antická dramata,Vydavateľstvo Odeon, Praha 1983, preklad E.A.Saudek a Aloys Skoumal, poznámky Zdeněk Stříbrný
* Bejblík Alois, Shakespearův svět, Praha 1979
* Hilský Martin,William Shakespeare *Dílo*, vyd.1. Academia, Praha 2011, 978-80-200-1903-5978-80-200-1903-5
* Timofejev L.I. - Turajev S.V. Slovník literárnovedných termínov, Slovenský spisovateľ , Bratislava 1981, preklad Čerevka V. a kol.
* Historické hry William Shakespeare, Vydavateľstvo Tatran, Bratislava 1989

Iné projekty
------------

Commons
* Spolupracuj na Commons Commons ponúka multimediálne súbory na tému **Troilos a Cressida**

  


| * z
* d
* u
William Shakespeare |
| --- |
| Shakespearovské tragédie | 
* Rómeo a Júlia
* Macbeth
* Kráľ Lear
* Hamlet
* Othello
* Titus Andronicus
* Julius Caesar
* Antonius a Kleopatra
* Coriolanus
* Troilos a Kressida
* Timon aténsky

 |
| Shakespearovské komédie | 
* Sen noci svätojánskej
* Koniec všetko napraví
* Ako sa vám páči
* Cymbelin
* Márna lásky snaha
* Oko za oko
* Kupec benátsky
* Veselé panie z Windsoru
* Mnoho kriku pre nič
* Perikles
* Skrotenie čertice
* Komédia omylov
* Búrka
* Trojkráľový večer alebo Čo len chcete
* Dvaja urodzení príbuzní
* Dvaja šľachtici veronskí
* Zimná rozprávka

 |
| Shakespearovské historické hry | 
* Kráľ Ján
* Richard II.
* Henrich IV.
* Henrich V.
* Henrich VI.
* Richard III.
* Henrich VIII.

 |